Anexa la Proiectul de Hotărâre nr. 106/11019/2026

N O R M E   P R O C E D U R A L E
pentru achiziţionarea de servicii de creditare bancară


Prezentele Norme procedurale stabilesc procedura de atribuire a serviciilor de creditare bancară pentru contractarea de servicii de creditare bancară în valoare totală de 8.000.000 lei destinate finanțării unui obiectiv de investiții de interes local, ținând cont de faptul că, în conformitate cu prevederile art. 29 alin. (1) lit. f) din Legea nr. 98/2016 privind achizițiile publice, cu modificările și completările ulterioare, aceasta nu se aplică pentru atribuirea contractelor de achiziţie publică de servicii care au ca obiect ”împrumuturi, indiferent dacă sunt sau nu în legătură cu emisiunea, vânzarea, cumpărarea ori transferul valorilor mobiliare sau al altor instrumente financiare”.

SECŢIUNEA l - DISPOZIŢII GENERALE

Art. 1. - Scopul prezentelor Norme Procedurale îl constituie asigurarea aplicării principiilor prevăzute la art. 2 alin. (2) din Legea nr. 98/2016 privind achiziţiile publice, cu modificările și completările ulterioare, respectiv: 
a) nediscriminarea; 
b) tratamentul egal; 
c) recunoaşterea reciprocă; 
d) transparenţa; 
e) proporţionalitatea; 
f) asumarea răspunderii. 
Art. 2. - Derularea procesului de atribuire a serviciilor de creditare bancară se va desfăşura în conformitate cu prevederile prezentelor Norme Procedurale şi cu respectarea principiilor generale ale Legii nr. 98/2016 privind achizițiile publice, cu modificările și completările ulterioare şi ale Normelor metodologice de aplicare a prevederilor referitoare la atribuirea contractului de achiziție publică /acordului-cadru din Legea nr. 98/2016 privind achiziţiile publice, cu modificările si completările ulterioare, aprobate prin H.G. nr. 395/2016. 
Art. 3. - Atribuirea contractului de servicii de creditare bancară se va realiza în urma aplicării unei proceduri de selecţie de oferte care se va derula în 3 (trei) etape, după cum urmează: 
A. Etapa l - Publicarea invitației de participare şi primirea ofertelor
    A1. Publicarea invitației de participare:
                         a) publicarea pe pagina de internet a Municipiului Brad (autoritatea contractantă) a anunțului privind organizarea selecției de oferte și a documentației de atribuire aferente, precum și în sistemul electronic de achiziții publice (SICAP), sub formă de anunț publicitar, în măsura în care platforma permite acest tip de publicare pentru serviciile excluse de la aplicarea Legii nr. 98/2016 privind achizițiile publice, cu modificările și completările ulterioare.
                b) publicarea pe pagina de internet a Municipiului Brad (autoritatea contractantă) a documentaţiei de atribuire.

Perioada cuprinsă între data publicării anunţului și data primirii ofertelor va fi de cel puțin 20 (douăzeci) de zile calendaristice.

   A2. Primirea ofertelor: 
                a) primirea solicitărilor de clarificări sau informaţii suplimentare, elaborarea și transmiterea răspunsurilor, după caz; 
                b) primirea ofertelor (documente de clarificare, propunere tehnică, propunere financiară iniţială); 
                c) deschiderea ofertelor, în şedinţă publică, în prezenţa Comisiei de evaluare şi a reprezentanţilor ofertanţilor, după caz. Citirea pubică a tuturor costurilor de finanţare;
                d) examinarea ofertelor, solicitarea de clarificări (după caz), stabilirea ofertelor admisibile şi respingerea ofertelor neconforme;
                e) analizarea clauzelor contractuale propuse de către ofertanţi şi stabilirea clauzelor contractuale care vor face obiectul negocierilor;
                f) transmiterea invitaţiei de participare la etapa a II-a, cu privire la negocierea costurilor de finanţare şi a clauzelor contractuale către toţi ofertanţii ale căror oferte au fost declarate admisibile.

Perioada cuprinsă între data transmiterii invitaţiei de participare la Etapa a II-a şi data stabilită pentru derularea negocierilor va fi de cel puţin 7 (şapte) zile calendaristice.
 
B. Etapa a II-a - Negocierea ofertelor de finanţare 
                 a) la data şi ora stabilită în invitaţia de participare la Etapa a II-a va avea loc negocierea ofertelor financiare cu ofertanţii ale căror oferte au fost declarate admisibile; 
                  b) autoritatea contractantă va derula negocieri cu fiecare ofertant în parte. Ordinea de derulare a negocierilor va fi în conformitate cu ordinea cronologică a depunerii ofertelor. Negocierea va viza termenii şi condiţiile contractuale propuse de către ofertant, precum şi negocierea costurilor propuse (marje ale dobânzilor, comisioane, alte costuri);
                   c) în funcţie de rezultatele obţinute în urma derulării procedurii descrise în punctul anterior, Comisia poate decide desfăşurarea unei runde suplimentare de negociere sau acordarea unui termen suplimentar ofertantului pentru transmiterea ofertei sale finale;
                   d) în cadrul negocierilor sau în cuprinsul ofertei finale transmise, fiecare ofertant are obligaţia de a declara că oferta sa, astfel cum a fost negociată, este finală, pe deplin angajantă şi nu mai poate fi îmbunătăţită; 
                    e) în situaţia în care nu se ajunge la un acord asupra unora dintre prevederile contractuale propuse a fi modificate şi care sunt considerate de Comisie ca fiind dezavantajoase pentru autoritatea contractantă, Comisia poate aprecia oferta respectivă ca fiind neconformă şi poate decide respingerea acesteia. 

C. Etapa a lll-a - Evaluarea ofertelor, atribuirea şi semnarea contractului 
Această etapă presupune evaluarea de către autoritatea contractantă a ofertelor de finanţare finale, pe baza criteriului de atribuire şi întocmirea clasamentului ofertelor, respectiv al ofertanţilor, în ordinea descrescătoare a punctajului obtinut, astfel: 
                    a) în situaţia în care autoritatea contractantă apreciază că termenii şi condiţiile financiare obţinute în urma evaluării ofertelor finale nu justifică, din punct de vedere economic, contractarea finanţării pentru realizarea obiectivelor de investiţii, raportat la toate costurile asociate pe care autoritatea contractantă trebuie să le asigure, autoritatea contractantă își rezervă dreptul de a decide contractarea împrumutului pentru o valoare inferioara sumei maxime solicitată sau anularea procedurii de selectie de oferte pentru obiectivul de investiţii; 
                     b) comunicarea, către toţi ofertanţii, a rezultatului procedurii de selecţie de oferte, inclusiv comunicarea costurilor de finanţare finale propuse de fiecare ofertant; 
                      c) atribuirea contractului de servicii şi semnarea contractelor privind finanţarea, după obţinerea de către autoritatea contractantă a avizului favorabil privind contractarea împrumutului din partea Comisiei pentru Autorizarea Împrumuturilor Locale. 

SECŢIUNEA a ll-a - DISPOZIŢII SPECIFICE

Art. 4. - Pentru aplicarea prevederilor prezentelor Norme Procedurale autoritatea contractantă va elabora referatul de necesitate, strategia de contractare, Documentația de selecție. 
Art. 5. - Autoritatea contractantă va aplica criterii de calificare şi selecţie referitoare la: 
                       a) motive de excludere a ofertantului; 
                       b) capacitatea ofertantului. 
Art. 6. - Autoritatea contractantă exclude din procedura de atribuire a contractului orice operator economic despre care are cunoştinţă, pe baza documentelor justificative, că se află în cel puţin una dintre situaţiile prevăzute la art. 164, art. 165 sau art. 167 din Legea nr. 98/20l6 privind achiziţiile publice, cu modificările si completările ulterioare. 
Art. 7. - Autoritatea contractantă va aplica criterii de calificare şi selecţie referitoare la capacitatea ofertantului, cu privire la: 
                         a) capacitatea de exercitare a activităţii profesionale, în sensul precizării obiectului de activitate al ofertantului, din care să rezulte că obiectul contractului are corespondent în codul CAEN al ofertantului şi a prezentării autorizaţiei de funcţionare din partea Băncii Naţionale a României pentru persoanele juridice române sau a unui document echivalent autorizaţiei de funcţionare emisă de BNR, emis de către un organism din ţara în care acesta este rezident, pentru persoanele juridice străine; 
                         b) situaţia economică şi financiară, în sensul prezentării unei declaraţii din care să rezulte valoarea cifrei medii de afaceri în ultimii 3 (trei) ani; 
                         c) capacitatea tehnică şi profesională, în sensul prezentării unei declaraţii cu privire la principalele servicii prestate în ultimii 3 (trei) ani. 
Art. 8. - Având în vedere specificul procedurii de achiziţie, a naturii serviciilor solicitate și a tipului de operatori economici care pot depune oferte conforme (societăţi bancare autorizate în prealabil pentru prestarea acestui tip de servicii de către instituţiile naţionale/internaţionale de reglementare din domeniul bancar), precum şi pentru diminuarea costurilor asociate contractării împrumutului, autoritatea contractantă nu va solicita ofertanţilor depunerea garanţiei de participare şi nu va solicita ofertantului declarat câştigător constituirea garanţiei de bună execuţie. 
Art. 9. - Autoritatea contractantă are obligaţia de a stabili şi de a include în anunţul de participare la selecţia de oferte data limită pentru depunerea ofertelor, care nu va fi stabilită mai devreme de 20 zile calendaristice de la data publicării anunţului. 
Art. 10. (1) - Autoritatea contractantă are dreptul de a prelungi perioada stabilită ca dată limită pentru depunerea ofertei. 
               (2) – În condițiile alin. (1), autoritatea contractantă are obligaţia de a comunica noua dată de depunere. În acest caz, toate drepturile şi obligaţiile organizatorului şi participanţilor la procesul de selecţie, decurgând din termenul iniţial, vor decurge şi se vor raporta la noul termen. 
Art. 11. (1) - Orice operator economic care a obţinut un exemplar din documentaţia de atribuire are dreptul de a solicita, în scris, clarificări despre elementele cuprinse în aceasta. 
               (2) - Autoritatea contractantă are obligația de a transmite răspuns la orice solicitare de clarificări, cu condiția ca aceasta să fie primită cu cel puțin 3 zile lucrătoare înainte de data limită pentru depunerea ofertelor.
Art. 12. - În cazul în care operatorul economic nu a transmis solicitarea de clarificare în timp util, autoritatea contractantă va răspunde la solicitarea de clarificare în măsura în care perioada necesară pentru elaborarea şi transmiterea răspunsului face posibilă primirea acestuia de către operatorii economici înainte de data limită de depunere a ofertelor. 
Art. 13. - Autoritatea contractantă are dreptul de a completa, din proprie iniţiativă, în vederea clarificării, documentaţia de atribuire. Orice astfel de completare va fi adusă la cunoştinţă operatorilor economici interesaţi, dacă acest fapt nu afectează participarea la procedura de selecţie de oferte. 
Art. 14. (1) - Ofertele vor fi depuse până la data şi ora stabilită în documentaţia pentru elaborarea ofertei la sediul autorităţii contractante. 
             (2) - Ofertele pot fi depuse personal sau transmise prin postă. 
             (3) - Ofertele sosite după termenul limită vor fi marcate cu textul ”ofertă întârziată” şi vor fi respinse de către autoritatea contractantă ca oferte întârziate. 
Art. 15. (1) - Orice ofertant are dreptul de a-şi modifica sau retrage oferta numai înainte de data limită stabilită pentru depunerea ofertei. 
               (2) - Nicio ofertă nu poate fi retrasă sau modificată după expirarea datei limită pentru depunerea ofertelor, sub sancţiunea excluderii ofertantului de la procedura de selecţie de oferte. 
Art. 16. (1) - Perioada de valabilitate a ofertei, considerată de la data deschiderii ofertelor, este de 120 de zile. 
                (2) - Oferta valabilă pe o perioada mai scurtă va fi respinsă ca necorespunzătoare. 
                (3) - Autoritatea contractantă îsi rezervă dreptul de a solicita ofertanţilor prelungirea perioadei de valabilitate a ofertelor. 
Art. 17. - Ofertantul va suporta toate costurile impuse de pregătirea, elaborarea şi prezentarea ofertei sale, iar autoritatea contractantă nu va fi în niciun caz răspunzătoare pentru aceste costuri, indiferent de desfăşurarea sau rezultatul achiziţiei publice. 
Art. 18. (1) - Pentru evaluarea şi completarea ofertelor, autoritatea contractantă desemnează o comisie de evaluare şi experti cooptaţi. 
               (2) - Comisia de evaluare va evalua şi compara ofertele corespunzătoare, conform criteriului de atribuire al contractului. 
               (3) - Comisia de evaluare îşi rezerva dreptul de a accepta sau respinge orice variantă de ofertă prezentată. 
Art. 19. (1) - În scopul examinări, evaluării şi comparării obiective a ofertelor, comisia de evaluare va putea cere oricărui ofertant, individual, clarificări asupra ofertei. Cererea de clarificare şi răspunsul se pot face prin e-mail sau poştă, dar nu se va solicita sau permite nicio modificare în preţul sau conţinutul ofertei. 
                (2) - În cazul în care, la solicitarea comisiei, ofertantul nu clarifică cele solicitate în termenul solicitat, oferta va fi respinsă. 
Art. 20. (1) - Înainte de examinarea şi evaluarea detaliată a ofertelor, comisia de evaluare va analiza în ce măsură acestea sunt conforme. 
                 (2) - O ofertă conformă este cea care se conformează tuturor termenilor, condiţiilor şi specificaţiilor din documentaţia de atribuire, fără abateri care: 
                   a) afectează în orice mod obiectul, calitatea şi execuţia contractului; 
                   b) limitează în orice mod contrar documentelor pentru elaborarea şi prezentarea ofertei, drepturile autorităţii contractante; 
                   c) distorsionează competiţia faţă de alţi ofertanţi care au prezentat oferte corespunzătoare. 
Art. 21. - Constituie motive de eliminare a ofertelor: 
                   a) absenţa din ofertă a informaţiilor sau a documentaţiei solicitate prin documentele pentru elaborarea şi prezentarea ofertei sau refuzul ofertantului de a le trimite în termenul solicitat de autoritatea contractantă; 
                   b) prezentarea unor condiţii de contractare inacceptabile pentru autoritatea contractantă. 
Art. 22. - Niciun ofertant nu va contacta, pe perioada derulării procedurii de achiziţie (situată între momentul depunerii ofertei şi cel al primirii invitaţiei la semnarea contractului sau al primirii notificării cu privire la neselecţionarea ofertei), membrii comisiei de evaluare. Orice încercare a unui ofertant de a influenţa membrii comisiei de evaluare, în evaluarea ofertei sale, în compararea ofertelor sau a luării deciziei de acordare a contractului, va conduce la respingerea ofertei acestuia. 
Art. 23. - Autoritatea contractantă va atribui contractul de servicii de creditare bancară ofertantului care prezintă cel mai scăzut cost de finanțare, determinat în baza criteriului de atribuire stabilit în documentația de selecție.
Art. 24. - Pentru evaluarea ofertelor, determinarea costului cel mai scăzut se va calcula prin metoda Ratei Interne de Rentabilitate (RIR), pe baza metodologiei care va fi detaliată în cuprinsul documentației de atribuire.
Art. 25. - Autoritatea contractantă finalizează procedura de atribuire prin încheierea contractului de servicii de creditare bancară sau prin anularea procedurii de atribuire, conform prevederilor prezentelor Norme Procedurale şi/sau ale Legii nr. 98/2016 privind achiziţiile publice, cu modificările și completarile ulterioare. Decizia de anulare nu creează vreo obligaţie autorităţii contractante faţă de participanţii la selecţia de oferte. 
Art. 26.  - Autoritatea contractantă va informa contractanţii cu privire la deciziile luate în cadrul procedurii de selecţie de oferte, inclusiv cu rezultatul procedurii de atribuire, pe baza principiilor generale ale Legii nr. 98/2016 privind achiziţiile publice, cu modificările și completările ulterioare şi ale Nomelor metodologice de aplicare a prevederilor referitoare la atribuirea contractului de achiziţie publica/acordului-cadru din Legea nr. 98/2016 privind achiziţiile publice, cu modificările și completările ulterioare, aprobate prin H.G. nr. 395/2016. 
Art. 27. - Autoritatea contractantă va comunica în şedinţele publice şi/sau în scris tuturor ofertanţilor toate elementele ofertelor financiare care conduc la stabilirea costurilor de finanţare, aceste informaţii neputând fi considerate că ar putea aduce atingere intereselor comerciale ale operatorilor economici sau concurenţei loiale între aceştia. 
Art. 28. - În situaţia în care un operator economic este nemulţumit de modul în care s-a desfăşurat procedura de atribuire, acesta se poate adresa instanţelor de judecată competente pentru soluţionarea cauzei. 
Art. 29. - Autoritatea contractantă va constitui dosarul achiziţiei publice, pe baza principiilor Legii nr. 98/2016 privind achiziţiile publice, cu modificările și completările ulterioare. 
Art. 30. - Autoritatea contractantă va derula contractul de servicii de creditare bancară, prin solicitarea de trageri şi efectuarea plăţilor de principal, dobânzi și comisioane, conform rezultatului procedurii şi prevederilor contractuale. 
Art. 31. - Dispoziţiile prezentelor Norme Procedurale vor fi puse în aplicare prin elaborarea şi publicarea invitaţiei/anunţului de participare, a documentaţiei de atribuire (fişa de date, documentaţia descriptive şi modelele de formulare) şi al oricăror alte documente necesare, al căror conţinut va fi aprobat de către autoritatea contractantă. 
Art. 32. - În măsura în care nu contravin prevederilor prezentelor Norme Procedurale, acestea se completează cu prevederile Legii nr. 98/2016 privind achiziţiile publice, cu modificările și completările ulterioare şi ale Nomelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice, cu modificările și completările ulterioare, aprobate prin H.G. nr. 395/2016. 

